പി.കെ. നാരായണൻ നമ്പ്യാർ (സംഗീതജ്ഞൻ)

പരമ്പരാഗത ഇന്ത്യൻ താളവാദ്യമായ മിഴാവ് വാദകനും കൂത്ത്, കൂടിയാട്ടം ആചാര്യനുമായിരുന്നു **പാണീവാദതിലകൻ പി കെ നാരായണൻ നമ്പ്യാർ** (ജനനം: 1927; മരണം: 2023). 2008-ൽ കലയ്ക്കുള്ള സേവനങ്ങൾക്ക് രാജ്യം  അദ്ദേഹത്തെ പത്മശ്രീ നൽകി ആദരിച്ചു. 

## ജീവിതരേഖ
പ്രശസ്ത കൂടിയാട്ടം കലാകാരൻ മാണി മാധവചാക്യാരുടെയും അറിയപ്പെടുന്ന നങ്ങ്യാർകൂത്ത് കലാകാരിയായ പടിഞ്ഞാറെ കോച്ചാമ്പിള്ളി മഠത്തിൽ കുഞ്ഞിമാളു നങ്ങ്യാരമ്മയുടെയും മകനായി 1927 മെയ് 26 ന് പാലക്കാട് ജില്ലയിലെ കിള്ളിക്കുറിശ്ശിമംഗലത്താണ് പി കെ നാരായണൻ നമ്പ്യാർ ജനിച്ചത്. പിതാവിന്റെ ശിക്ഷണത്തിൽ  ഗുരുകുല സമ്പ്രദായത്തിലാണ് പ്രാഥമിക വിദ്യാഭ്യാസം നേടിയത്. പിന്നീട് പിതാവിൽ നിന്നും കൊച്ചമ്പിള്ളി രാമൻ നമ്പ്യാർ, മേലേടത്ത് ഗോവിന്ദൻ നമ്പ്യാർ  തുടങ്ങിയ ഗുരുക്കന്മാരിൽ നിന്നും കൂടിയാട്ടം അഭ്യസിക്കുകയും *മിഴാവ്* വായിക്കുന്നതിൽ പ്രാവീണ്യം നേടുകയും ചെയ്തു. 

പതിനൊന്നാം വയസ്സിൽ കൂടിയാട്ടത്തിൽ മിഴാവ് കലാകാരനായി അരങ്ങേറി. ചാക്യാരല്ലാത്തയാൾ വേഷംകെട്ടാൻ പാടില്ല എന്ന നിബന്ധന തെറ്റിച്ച് 1952-ൽ ലക്കിടി കുഞ്ചൻ സ്മാരക ഗ്രന്ഥശാലയിൽ നടന്ന ഒരു സമ്മേളനപരിപാടിയിൽ ആദ്യമായി കൂടിയാട്ടം നടനായി അരങ്ങിലെത്തി. ക്ഷേത്രകലയായ കൂടിയാട്ടത്തെ ക്ഷേത്ര മതിൽക്കെട്ടിനുള്ളിൽനിന്ന് പുറത്തേക്കുകൊണ്ടുവന്ന് പൊതുവേദിയിൽ അവതരിപ്പിക്കുന്നതിലും ഈ കല ജനകീയമാക്കിയതിലും പ്രധാന  പങ്കുവഹിച്ചവരാണ് പി.കെ. നാരായണൻ നമ്പ്യാരും സഹോദരൻ പി.കെ.ജി. നമ്പ്യാരും.

നമ്പ്യാർ തന്റെ ചെറുപ്പകാലത്ത് തന്നെ ഒരു കലാകാരിയായ ശാന്ത നങ്ങ്യാരമ്മയെ വിവാഹം കഴിച്ചു. അദ്ദേഹത്തിന് രണ്ട് ആൺമക്കളും രണ്ട് പെൺമക്കളും ഉണ്ട്, എല്ലാവരും അറിയപ്പെടുന്ന കലാകാരന്മാരാണ്. അദ്ദേഹത്തിന്റെ മകൾ വാസന്തി നാരായണൻ കൂടിയാട്ടത്തിന്റെയും നങ്ങ്യാർകൂത്തിന്റെയും വക്താവായും ഗുരുകുലത്തിലെ അംഗവുമായും പ്രവർത്തിക്കുന്നു, രണ്ടാമത്തെ മകൾ ഡോ. സി.കെ.ജയന്തി സംസ്‌കൃത സർവകലാശാലയിലെ കൂടിയാട്ടത്തിൽ പ്രാവീണ്യമുള്ള സംസ്‌കൃത പണ്ഡിതയാണ്. രണ്ട് മക്കളായ ഉണ്ണികൃഷ്ണൻ നമ്പ്യാരും ഹരീഷ് നമ്പ്യാരും അറിയപ്പെടുന്ന മിഴാവ്, കൂത്ത്, പാഠകം കലാകാരന്മാരാണ്. സങ്കീർണ്ണമായ *മന്ത്രാംഗം* അവതരിപ്പിക്കാൻ പഠിച്ചിട്ടുള്ള ചാക്യാരല്ലാത്ത ഒരേയൊരു വ്യക്തി ഹരീഷ് മാത്രമാണ്.  2023 നവംബർ 15-ന് അദ്ദേഹം അന്തരിച്ചു 

## ഔദ്യോഗിക ജീവിതം
സംസ്‌കൃതവും ഹിന്ദി വിശാരദ് ബിരുദം നേടിയ നമ്പ്യാർ നിലമ്പൂർ കോവിലകത്ത് സംസ്‌കൃത അധ്യാപകനായാണ് ഔദ്യോഗിക ജീവിതം ആരംഭിക്കുന്നത്. 1966-ൽ കേരള കലാമണ്ഡലത്തിൽ മിഴാവിൽ ഗുരുവായി ചേർന്ന അദ്ദേഹം 22 വർഷത്തെ സേവനത്തിനു ശേഷം 1988 ൽ കേരള കലാമണ്ഡലം കൂടിയാട്ടം വിഭാഗം അധ്യാപകനായിരിക്കെ ഔദ്യോഗിക ജീവിതത്തിൽ നിന്നു വിരമിച്ചു. കേരള കലാമണ്ഡലത്തിൽ ഡീൻ ആയും അദ്ദേഹം സേവനമനുഷ്ഠിച്ചിട്ടുണ്ട്. ഈശ്വരൻ ഉണ്ണി, വി കെ കെ ഹരിഹരൻ, ഇടനാട് ഉണ്ണികൃഷ്ണൻ നമ്പ്യാർ തുടങ്ങിയ അറിയപ്പെടുന്ന മിഴാവ് കലാകാരന്മാർ കലാമണ്ഡലത്തിലെ അദ്ദേഹത്തിന്റെ ശിഷ്യന്മാരായിരുന്നു.

## സംഭാവനകൾ
ലഘുചിത്രം| മിഴാവ്
1988-ൽ വിരമിക്കുന്നതുവരെ കലാമണ്ഡലത്തിൽ സേവനമനുഷ്ഠിച്ച നമ്പ്യാർ മിഴാവിനെക്കുറിച്ച് ചിട്ടയായ പരിശീലനം നൽകുന്നതിനുള്ള ഒരു പദ്ധതി ആവിഷ്കരിച്ചിട്ടുണ്ട്. മിഴാവ്, ഇടയ്ക്ക എന്നിവ ഉൾപ്പെടുന്ന ജുഗൽബന്ദിയുടെ സവിശേഷമായ ഒരു രൂപം ആയ *മിഴാവ് തായമ്പക* അദ്ദേഹം വികസിപ്പിച്ചെടുത്തു. കൂടിയാട്ടത്തിന്റെ സ്ത്രീ ഭാവമായ നങ്ങ്യാർ കൂത്ത് പുനരുജ്ജീവിപ്പിക്കാനുള്ള അദ്ദേഹത്തിന്റെ ശ്രമങ്ങൾക്കും സംഭാവനകൾക്കും അദ്ദേഹം പ്രശംസ അർഹിക്കുന്നു. 

400 വർഷങ്ങൾക്ക് മുമ്പ് രചിക്കപ്പെട്ട *കളിയാങ്കത്തിന്റെ* നിരവധി *ആട്ടപ്രകാരങ്ങൾ* (സ്റ്റേജ് മാനുവലുകൾ) നമ്പ്യാർ രചിച്ചിട്ടുണ്ട്. *ഹല്ലിസകം* എന്ന നാടകത്തിൽ അദ്ദേഹം ഒരു പുതിയ നൃത്തരൂപത്തിന് തുടക്കമിട്ടു. അദ്ദേഹം 400 വർഷം പഴക്കമുള്ള കൂടിയാട്ടം നാടകമായ *മാതാ വിലാസം പ്രഹസനം* പുനർനിർമ്മിക്കുകയും പുതിയ അവതരണ ശൈലി നൽകുകയും ചെയ്തു.

കേരളത്തിലും, കേരളത്തിന് പുറത്ത് വിവിധ സംസ്ഥാനങ്ങളിലും നിരവധി രാജ്യാന്തര വേദികളിലും അദ്ദേഹം കലാപ്രകടനങ്ങൾ നടത്തിയിട്ടുണ്ട്.

അദ്ദേഹം *പത്മശ്രീ മാധവ ചാക്യാർ ഗുരുകുലം* എന്ന കലാവിദ്യാലയം നടത്തിയിരുന്നു, ഇത് ലളിതകലാ അക്കാദമിയുടെ കൂടിയാട്ടത്തിന്റെ പഠനകേന്ദ്രമായി കണക്കാക്കപ്പെടുന്നു. 

## പുരസ്കാരങ്ങളും അംഗീകാരങ്ങളും
* ഭാരത സർക്കാരിന്റെ പത്മശ്രീ (2008)
* ടാഗോർ രത്ന 
*കേന്ദ്ര സംഗീത നാടക അക്കാദമി ഫെലോഷിപ്പ് 
* ഗുരുവായൂരപ്പൻ പുരസ്കാരം 
* കേന്ദ്ര മാനവവിഭവ വികസന വകുപ്പിന്റെ സീനിയർ, ജൂനിയർ ഫെലോഷിപ്പുകൾ 
* കേരള സംഗീത നാടക അക്കാദമി അവാർഡ് (1993) 
* കേരള സംസ്ഥാന സർക്കാരിന്റെ *നൃത്ത നാട്യ പുരസ്കാരം* 
* കേന്ദ്ര സംഗീത നാടക അക്കാദമി അവാർഡ് 

## കൃതികൾ

* *മന്ത്രാങ്കം കൂത്ത്* - ഭാസന്റെ *പ്രതിഞ്ജ യുഗന്ധരായനത്തിന്റെ* മൂന്നാം അങ്കത്തെ അടിസ്ഥാനമാക്കി
* *ശ്രീകൃഷ്ണചരിതം നങ്ങ്യാർകൂത്ത്* - *സുഭദ്രാധനഞ്ജയത്തെ* അടിസ്ഥാനമാക്കി
* കൂടിയാട്ടത്തിലെ *താളം* - ഇത്തരത്തിലുള്ള ഒരേയൊരു ആധികാരിക കൃതിയായി കണക്കാക്കപ്പെടുന്നു. 

നാരായണൻ നമ്പ്യാർ 30-ലധികം സെമിനാർ പ്രബന്ധങ്ങൾ ഉൾപ്പെടെയുള്ള ലേഖനങ്ങളിലൂടെ കൂടിയാട്ടത്തിന്റെ സാഹിത്യത്തിന് സംഭാവന നൽകിയിട്ടുണ്ട്, കൂടാതെ സംസ്‌കൃതത്തിലുള്ള 25 അജ്ഞാത കൈയെഴുത്തുപ്രതികളും അദ്ദേഹം കണ്ടെത്തി. 

## അവലംബം

## പുറം കണ്ണികൾ

* ലൈഫ് സ്കെച്ച്
* 
* മിഴാവ് തായമ്പക
* ഗുരുകുലം വെബ് സൈറ്റ് 
* ദി ഹിന്ദു ദിനപത്രത്തിൽ

വർഗ്ഗം:കൂടിയാട്ടം കലാകാരർ
വർഗ്ഗം:കേന്ദ്ര സംഗീതനാടക അക്കാദമി പുരസ്കാരം ലഭിച്ചവർ
വർഗ്ഗം:ഇന്ത്യൻ കൊട്ടുവാദ്യക്കാർ
വർഗ്ഗം:മലയാളികൾ
വർഗ്ഗം:2023-ൽ മരിച്ചവർ
വർഗ്ഗം:1927-ൽ ജനിച്ചവർ
വർഗ്ഗം:കേരള സംഗീതനാടക അക്കാദമി പുരസ്കാരം ലഭിച്ചവർ
വർഗ്ഗം:2023-ൽ മരിച്ചവർ